Video: Trok bots teen huisFoto: ER24 Twee mans het verskeie beserings opgedoen nadat die swaarvoertuig waarin hulle gery het deur ŉ besigheid se parkeerarea gebars en teen ŉ huis in Weltevredenpark, Roodepoort in Gauteng, gebots het. Werner Vermaak, ŉ woordvoerder van ER24, sê die voorval het Woensdag omstreeks 10:00 naby die kruising van Springhaas- en JG Strijdomstraat plaasgevind. “Dit is nog nie bekend wat die ongeluk veroorsaak het nie, maar volgens ooggetuies het die swaarvoertuig teen ŉ afdraande op Golf Club Terrace afgery, voor dit die pad verlaat het,” het Vermaak gesê. Die swaarvoertuig het ŉ vrag bakstene vervoer. “Die bestuurder en passasier was in die voorkant van die swaarvoertuig vasgekeer. Die brandweer moes hulle uit die wrak sny. Dit het omtrent ŉ uur geneem om die mans uit die kajuit te bevry. Hulle is op die toneel gestabiliseer en na ŉ nabygeleë hospitaal geneem,” het Vermaak bygevoeg. Niemand anders is in die voorval beseer nie. Hier volg ŉ video wat paramedici op die toneel geneem het. http://youtu.be/Rh3OinUcJQk